A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján az Európai Unión kívüli projektekhez adott hitelek és hitelgaranciák veszteségeinek fedezésére az Európai Beruházási Banknak nyújtott európai uniós garanciáról szóló európai parlamenti és tanácsi határozat elfogadására és a 633/2009/EK határozat hatályon kívül helyezésére vonatkozó tanácsi álláspontról /* COM/2011/0597 végleges - 2010/0101 (COD) */





2010/0101 (COD) A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján az Európai Unión kívüli projektekhez adott hitelek és hitelgaranciák veszteségeinek fedezésére az Európai Beruházási Banknak nyújtott európai uniós garanciáról szóló európai parlamenti és tanácsi határozat elfogadására és a 633/2009/EK határozat hatályon kívül helyezésére vonatkozó tanácsi álláspontról 1. Előzmények A javaslat Európai Parlament, illetve Tanács számára történő megküldésének időpontja (COM(2010) 174 végleges – 2010/101 COD dokumentum): || 2010. április 21. Az Európai Gazdasági és Szociális Bizottság véleményének időpontja: || Tárgytalan Az Európai Parlament álláspontjának időpontja (első olvasat): || 2011. február 17. A módosított javaslat megküldésének időpontja: || Tárgytalan A Tanács álláspontja elfogadásának időpontja: || 2011. szeptember 20. 2. A Bizottság javaslatának célja Az Európai Parlament és a Tanács 2009. július 13-i 633/2009/EK határozata európai uniós garanciát nyújt az Európai Beruházási Banknak (EBB) az Európai Unión kívüli projektekhez adott hitelek és hitelgaranciák veszteségeinek fedezésére annak érdekében, hogy elősegítse az EBB projektfinanszírozási tevékenységén keresztüli hozzájárulását az Európai Unió szakpolitikai célkitűzéseinek megvalósításához. A Bizottság által előterjesztett javaslat célja a 633/2009/EK határozat módosítása az EBB 633/2009/EK határozattal létrehozott külső hitelezési mandátumának félidős értékelését követően. 3. Megjegyzések a tanács álláspontjáról 3.1 Általános megjegyzések a Tanács első olvasatban elfogadott álláspontjáról A Bizottság teljes mértékben elfogadhatónak tartja a három intézmény közötti építő jellegű tárgyalások eredményeként létrejött tanácsi álláspontot. Az álláspont összhangban áll a Bizottság eredeti javaslatának alapvető célkitűzéseivel és vezérelvével. 3.2 Megállapodás a Tanács álláspontjáról ebben a szakaszban A Tanács álláspontja intenzív intézményközi tárgyalások eredménye, amelyeket azután folytattak, hogy 2011. február 17-én az Európai Parlament első olvasatban elfogadta álláspontját. A háromoldalú tárgyalások eredményeképp 2011. június 27-én az Európai Parlament Költségvetési Bizottságának elnöke, Alain Lamassoure levelet küldött a magyar elnökségnek, megerősítve, hogy amennyiben első olvasatban tanácsi álláspontként elfogadásra kerül az ECOFIN Tanács által jóváhagyott szöveg (melyet még jogi/nyelvi szempontból ellenőrizni kell), akkor ő javasolja a Költségvetési Bizottságnak, majd plenáris ülésen a Parlamentnek, hogy a Parlament második olvasatban módosítás nélkül fogadja el a Tanács álláspontját. Ennek alapján az Általános Ügyek Tanácsa 2011. július 18-án politikai megállapodásra jutott. A három intézmény által tárgyalt és egyeztetett főbb pontok a következők: a) Regionális felső összeghatárok: – A déli szomszédság országai számára a felső összeghatár 1 milliárd EUR-val emelkedik, míg az általános mandátum alá tartozó egyéb régiók és alrégiók esetében megállapított felső összeghatárok 4%-kal nőnek. Az emelkedés összesen mintegy 1,7 milliárd EUR-t tesz ki (az éghajlatváltozással kapcsolatos kiegészítő mandátum 2 milliárd EUR összegű keretén felül). – Az összeghatárok fentiekben vázolt emelkedése ideiglenes jellegű és nem kötelező erejű feltételekhez kötött (az összeghatár olyan országok esetében emelhető, melyek politikai reformokat hajtanak végre, melyeket a Bizottság az Európai Külügyi Szolgálat (EKSZ) bevonásával értékel). – A rugalmasság biztosításának érdekében az EBB kormányzó szervei határozhatnak úgy, hogy az általános mandátumban meghatározott regionális felső összeghatárok 10%-át meg nem haladó összeget átcsoportosítják a lebontott felső összeghatárokon belül vagy az egyes lebontott felső összeghatárok között (eddig erre csak a felső lebontott összeghatárok között volt lehetőség). – b) Fejlesztési szempontok: Egyes, az Európai Parlament kérésére eszközölt módosítások értelmében szükséges, hogy az EBB tevékenységeinek fejlesztési, szociális, környezeti és emberi jogi hatásai a jelentésekben pontosabban rögzíthetők és mérhetők legyenek (pl. speciális teljesítményindikátorok meghatározásával és ezek átfogó ellenőrzésével a projekt teljes életciklusa alatt). A szövegezés még egyértelműbbé vált annak megfogalmazása érdekében, hogy az EBB a szegénység csökkentését és a millenniumi fejlesztési célok elérését leginkább közvetett módon, a határozat általános célkitűzéseinek megfelelő intézkedések finanszírozásával segíti elő, melyek célja az inkluzív növekedés és a fenntartható gazdasági és társadalmi fejlődés. c) Jogosult országok: A közelmúlt politikai fejleményei miatt Belarusz nem minősül jogosultnak (ugyanakkor továbbra is „potenciálisan jogosult” marad). A Bizottság felhatalmazást kap arra, hogy a potenciálisan jogosult országokra vonatkozó mandátumot felhatalmazáson alapuló jogi aktusok útján aktiválja vagy deaktiválja/felfüggessze (a korábbi határozat erre az esetre rendes törvényalkotási eljárás alkalmazását írta elő). Ily módon a Bizottságnak lehetősége lesz a mandátum gyorsabb aktiválására/felfüggesztésére olyan országok esetében, amelyek politikai körülményei megváltoznak. Technikai szempontból a határozat mellékletei két jegyzéket tartalmaznak: a potenciálisan jogosult térségek és országok jegyzékét, valamint a ténylegesen jogosult térségek és országok jegyzékét (a második jegyzéket alkotó valamennyi ország szerepel az első jegyzékben is). A Bizottság hatáskörrel rendelkezne arra, hogy a második jegyzéket felhatalmazáson alapuló jogi aktusok útján módosítsa. d) Európai uniós együttműködési és fejlesztési platform: Megállapodás született arról, hogy a Bizottság létrehoz és elnököl egy olyan szakértői csoportot, melynek feladata, hogy megvizsgálja egy európai uniós együttműködési és fejlesztési platform kialakításának lehetőségét. A szakértői csoportot a Bizottság, az EKSZ, a tagállamok és az EBB képviselői alkotják majd. Egyéb pénzügyi intézmények véleményét is figyelembe veszik, de ezek nem lesznek a szakértői csoport állandó tagjai. e) Regionális politikai keret: A Bizottság által benyújtott javaslat (15), (16), (17), (18), (19) és (20) preambulumbekezdései megfelelő szövegezési változtatásokat követően átkerültek a regionális politikai keretről szóló, újonnan felvett IV. mellékletbe. 4. Következtetés A Bizottság teljes mértékben támogatja az intézményközi tárgyalások eredményeit és ezért elfogadhatónak tartja a Tanács első olvasatban kialakított álláspontját.